ԱՄՓՈՓԱԹԵՐԹ

  «ԵՎՐՈՊԱԿԱՆ ՄԻՈՒԹՅԱՆ ԱՌԵՎՏՐԻ ՎԵՐԱՀՍԿՄԱՆ ԵՎ ՓՈՐՁԱԳԻՏԱԿԱՆ ՀԱՄԱԿԱՐԳՈՒՄ ԳՐԱՆՑՄԱՆ ՀԱՄԱՐ ՁԿՆԱԲՈՒԾԱԿԱՆ ՏՆՏԵՍՈՒԹՅՈՒՆՆԵՐԻՆ ԿԱՄ ՁԿՆԱՄԹԵՐՔԻ ԱՐՏԱԴՐԱԿԱՆ ԿԱԶՄԱԿԵՐՊՈՒԹՅՈՒՆՆԵՐԻՆ ԿԱՄ ՁԿԱՆ ԿԱՄ ՁԿՆԱՄԹԵՐՔԻ ՊԱՀՊԱՆՈՒՄ ԻՐԱԿԱՆԱՑՆՈՂ ԿԱԶՄԱԿԵՐՊՈՒԹՅՈՒՆՆԵՐԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ ՀԱՍՏԱՏԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ

	 1.   Տեսչական մարմինների աշխատանքների համակարգման գրասենյակ
	31.03.2026թ.

	
	N 48․56/10442-2026

	Ի պատասխան Ձեր՝ սույն թվականի մարտի 20-ի թիվ 01/5255-2026 գրության՝ «Հայաստանի Հանրապետությունից Եվրոպական միության երկրներ ձկան և ձկնամթերքի արտահանման նպատակով Եվրոպական միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջները հաստատելու մասին» Կառավարության որոշման նախագծի (այսուհետ՝ Նախագիծ) վերաբերյալ հայտնում եմ հետևյալը.
1. Նախագծի նախաբանում անհրաժեշտ է նշել այն օրենսդրական նորմը, որով Կառավարությունը լիազորվել է ընդունել «Հայաստանի Հանրապետությունից Եվրոպական միության երկրներ ձկան և ձկնամթերքի արտահանման նպատակով Եվրոպական միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջները հաստատելու մասին» որոշումը, հաշվի առնելով Սահմանադրության 6-րդ հոդվածի 2-րդ մասի կարգավորումը, համաձայն որի՝ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: 

































2. Նախագծի N 1 հավելվածի 2-րդ կետի համաձայն՝ Հայաստանի Հանրապետությունից Եվրոպական միության երկրներ ձկան և (կամ) ձկնամթերքի արտահանման նպատակով՝ սննդամթերքի անվտանգության բնագավառում վերահսկողություն իրականացնող լիազոր մարմնի կողմից Հայաստանի Հանրապետության օրենսդրության սահմանած կարգի համաձայն՝ իրականացվում Է ստուգում որոշմամբ սահմանված պահանջների համապատասխանելիության նկատմամբ։
Նկատի ունենալով, որ քննարկվող դրույթը հանդիսանում է օրենքի կարգավորման առարկա, առաջարկում եմ Նախագծից հանել և սահմանել «Սննդամթերքի անվտանգության պետական վերահսկողության մասին» օրենքում:
Նույն դիտարկումը վերաբերում է նաև Նախագծի N 2 հավելվածի 2-րդ կետին:







3. Թեպետ Նախագծի N 1 հավելվածի 1-ին կետով նախատեսվում է կարգավորել Հայաստանի Հանրապետությունից Եվրոպական միության երկրներ ձկան և ձկնամթերքի արտահանման նպատակով՝ Եվրոպական միության կանոնակարգերին համապատասխան ձկնամթերքի արտադրական կազմակերպություններին ներկայացվող պահանջների հետ կապված հարաբերությունները, սակայն Նախագծի N 1 հավելվածի «Սննդամթերքի անվտանգության և հումքի վերահսկում» վերնագրմամբ 2-րդ բաժինը վերաբերում է արտադրության գործընթացի, արտադրանքի, այլ ոչ թե կազմակերպությանը ներկայացվող պահանջներին: Ուստի, անհրաժեշտ է քննարկվող կարգավորումը համապատասխանեցնել Նախագծի N 1 հավելվածի 1-ին կետով նախատեսված կարգավորմանը: 
Նույն դիտարկումը վերաբերում է նաև  Նախագծի N 1 հավելվածի 4-րդ, 5-րդ, 9-րդ, 12-րդ բաժիններին, ինչպես նաև Նախագծի N 2 հավելվածի 4-րդ բաժնին:
4. Նախագծի N 1 հավելվածի 9-րդ կետի համաձայն՝ սննդամթերքը պետք է պահվի կամ մատուցվի սառեցված վիճակում և պետք է հնարավորինս արագ սառեցվի  ջերմային մշակման փուլից (կամ, ջերմային մշակում չկիրառելու դեպքում՝ վերջին պատրաստման փուլից) այնպիսի ջերմաստիճանի, որը չի առաջացնի առողջական վտանգ։ 
Իրավական որոշակիության սկզբունքի ապահովման նպատակով, առաջարկում եմ քննարկվող դրույթում նշել կոնկրետ պահանջներ, հաշվի առնելով, որ «սառեցված վիճակ», «հնարավորինս արագ սառեցում», «այնպիսի ջերմաստիճան, որը չի առաջացնի առողջական վտանգ» եզրույթները կրում են խիստ ընդհանրական բնույթ և որոշակի չեն:
Նույն դիտարկումը վերաբերում է նաև Նախագծի N 1 հավելվածի 12-րդ, 13-րդ, 15-րդ, 20-րդ, 35-րդ, 37-րդ, 53-րդ, 54-րդ կետերով և Նախագծի N 2 հավելվածի 4-րդ կետով նախատեսված կարգավորումներին:  
	 
	







1․ Պարզաբանում
Ներկայումս ՀՀ էկոնոմիկայի նախարարության կողմից շրջանառման փուլում է գտնվում ««Սննդամթերքի անվտանգության մասին» օրենքում լրացումներ կատարելու մասին» օրենքի նախագծի և հարակից նախագծի փաթեթը, որտեղ ՀՀ Սահմանադրության 6-րդ հոդվածի 2-րդ մասի համաձայն՝   սահմանվել են համապատասխան լիազորող նորմերը, սակայն ներկայուս մի շարք տնտեսավարողներ դիմել են Սննդամթերքի անվտանգության տեսչական մարմին ձկան և ձկնամթերքի արտահանման նպատակով։ ՀՀ օրենսդրությամբ որևէ իրավական ակտով սահմանված չեն ձկան և ձկնամթերքի արտահանման հետ կապված հարաբերությունները, հետևաբար խնդրին հրատապ լուծում տալու նպատակով, ինչպես նաև նպաստելով շուկաների դիվերսիֆիկացմանը օրենքների նախագծերին զուգահեռ շրջանառվում է նաև ներկայացված նախագիծը։ Օրենքների նախագծերի ընդունումից հետո կփոփոխվի նաև լիազորող նորմը։
2․ Պարզաբանում
««Սննդամթերքի անվտանգության մասին» օրենքում լրացումներ կատարելու մասին» օրենքի նախագծի և հարակից նախագծի փաթեթում՝ մասնավորապես «Սննդամթերքի անվտանգության պետական վերահսկողության մասին» օրենքում կատարվել է լրացում և սահմանվել է հիշյալ կարգավորումը, որը արդեն գտնվում է շրջանառման փուլում։
3․Պարզաբանում
Ձկնամթերքի արտադրական կազմակերպությունների ներկայացվող պահանջների մեջ ներառվում է նաև արտադրական գործընթացը։


4․ Պարզաբանում
Նախագիծը մշակվել և տեղայնացվել (մոտարկվել) է ազգային օրնեսդրությամբ Եվրոպական խորհրդարանի և խորհրդի 2004 թվականի ապրիլի 29-ի N 852/2004 կանոնակարգի համաձայն։






	 2․ Սննդամթերքի անվտանգության տեսչական մարմին
	3․04․2026թ․

	
	N 4110-2026

	
 «Հայաստանի Հանրապետությունից Եվրոպական Միության երկրներ ձկան և ձկնամթերքի արտահանման նպատակով Եվրոպական Միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջները հաստատելու մասին» Կառավարության որոշման վերաբերյալ առաջարկություններ ու առարկություններ չկան։
	 
	
Ընդունվել է։







	 3․ ՀՀ արդարադատության նախարարություն 
	7․05․2026թ․

	
	N 27․1․1/21876-2026

	
«Հայաստանի Հանրապետությունից Եվրոպական Միության երկրներ ձկան և ձկնամթերքի արտահանման նպատակով Եվրոպական Միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջները հաստատելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
1. Նախագծով նախատեսվում է հաստատել Հայաստանի Հանրապետությունից Եվրոպական Միության երկրներ ձկան և ձկնամթերքի արտահանման նպատակով Եվրոպական Միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջները՝ հիմք ընդունելով Սահմանադրության 146-րդ հոդվածի 4-րդ մասը և «Սննդամթերքի անվտանգության մասին» օրենքի 6-րդ հոդվածի 1-ին մասի 23-րդ կետը։
Սահմանադրության 146-րդ հոդվածի 4-րդ մասի համաձայն՝ Կառավարության լիազորությունները սահմանվում են Սահմանադրությամբ և օրենքներով: Կառավարության իրավասությանն են ենթակա գործադիր իշխանությանը վերաբերող բոլոր այն հարցերը, որոնք վերապահված չեն պետական կառավարման կամ տեղական ինքնակառավարման այլ մարմինների:
 «Սննդամթերքի անվտանգության մասին» օրենքի (այսուհետ՝ Օրենք) 6-րդ հոդվածի 1-ին մասի 23-րդ կետի համաձայն՝  Սննդամթերքի անվտանգության ոլորտում Կառավարության լիազորություններն են` (․․․) սույն օրենքից բխող այլ իրավական ակտերի ընդունումը:
Վերոնշյալ իրավակարգավորումներից պարզ է դառնում, որ վերջիններս չեն լիազորում Հայաստանի Հանրապետության կառավարությանը հաստատել Հայաստանի Հանրապետությունից Եվրոպական Միության երկրներ ձկան և ձկնամթերքի արտահանման նպատակով Եվրոպական Միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջները։ 
Միաժամանակ, հարկ է նշել, որ Օրենքի 6-րդ հոդվածի 1-ին մասի 23-րդ կետով նախատեսված դեպքում իրավական ակտի ընդունումը պետք է բխի Օրենքի դրույթներից, մինչդեռ, Օրենքով Հայաստանի Հանրապետությունից Եվրոպական Միության երկրներ ձկան և ձկնամթերքի արտահանման նպատակով Եվրոպական Միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջների վերաբերյալ իրավակարգավորումներ առկա չեն։
 «Նորմատիվ իրավական ակտերի մասին» օրենքի 13-րդ հոդվածի 1-ին մասի համաձայն՝ Ենթաօրենսդրական նորմատիվ իրավական ակտը ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր:
Սահմանադրության 6-րդ հոդվածի 2-րդ մասի համաձայն՝ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին:
Վերոգրյալ կարգավորումներից բխում է, որ Հայաստանի Հանրապետության կառավարության կողմից ենթաօրենսդրական նորմատիվ իրավական ակտ ընդունելու լիազորությունը պետք է բխի օրենքից, ուստի, Նախագծի նախաբանում համապատասխան օրենքի նորմի բացակայությունը հնարավորություն չի տալիս գնահատել նման որոշման ընդունման լիազորության առկայությունը:
Ելնելով վերոգրյալից՝ Նախագծի նախաբանում անհրաժեշտ է վկայակոչել այն օրենսդրական իրավական ակտի հոդվածը կամ մասը, որը կլիազորի Հայաստանի Հանրապետության կառավարությանը հաստատել Հայաստանի Հանրապետությունից Եվրոպական Միության երկրներ ձկան և ձկնամթերքի արտահանման նպատակով Եվրոպական Միության կանոնակարգերին համապատասխան ձկնաբուծական տնտեսություններին և ձկնամթերքի արտադրական կազմակերպություններին ներկայացվող պահանջները։
Միաժամանակ նկատի ունենալով, որ Նախագծին կից ներկայացված ամփոփաթերթում ներկայացված պարզաբանման համաձայն՝ ներկայումս ՀՀ էկոնոմիկայի նախարարության կողմից շրջանառման փուլում է գտնվում ««Սննդամթերքի անվտանգության մասին» օրենքում լրացումներ կատարելու մասին» օրենքի նախագծի և հարակից նախագծի փաթեթը, որտեղ սահմանվել են համապատասխան լիազորող նորմերը՝ հայտնում ենք, որ ՀՀ կառավարության կողմից սույն Նախագիծը կարող է ընդունվել միայն օրենքում համապատասխան լիազորող նորմ սահմանելուց հետո։
2. Նախագծի վերաբերյալ առկա են նաև հետևյալ դիտարկումները․
1) Նախագծի 1-ին կետում «և (կամ)» շաղկապների միաժամանակյա կիրառումն անհրաժեշտ է վերանայել։ Մասնավորապես, եթե թվարկված բոլոր պայմաններից բավական է միայն մեկի առկայությունը, ապա գործածել «կամ» շաղկապը, իսկ եթե թվարկված բոլոր պայմանների առկայությունը պարտադիր է, ապա գործածել «և» շաղկապը՝ հաշվի առնելով «Նորմատիվ իրավական ակտերի մասին» օրենքի 16-րդ հոդվածի դրույթները:
Միաժամանակ, հարկ է նկատել, որ Նախագծի և հավելվածների վերնագրերում «Ձկան և ձկնամթերքի» ձևակերպման մեջ կիրառված է միայն «և» շաղկապը, ուստի Նախագծի 1-ին կետի և հավելվածների բովանդակությունն այս առումով անհրաժեշտ է համապատասխանեցնել Նախագծի և հավելվածի վերնագրերին։
2) Նախագծի Հավելված N 1-ի (այսուհետ՝ Հավելված N 1) 2-րդ կետի համաձայն՝ Հայաստանի Հանրապետությունից Եվրոպական Միության երկրներ ձկան և (կամ) ձկնամթերքի արտահանման նպատակով՝ Սննդամթերքի անվտանգության բնագավառում վերահսկողություն իրականացնող լիազոր մարմնի կողմից Հայաստանի Հանրապետության օրենսդրության սահմանած կարգի համաձայն՝ իրականացվում Է ստուգում սույն որոշմամբ սահմանված պահանջների համապատասխանելիության նկատմամբ։
Վերը նշված կարգավորման մեջ պարզ չէ, թե «օրենսդրությամբ սահմանած կարգ» ձևակերպմամբ ո՞ր նորմատիվ իրավական ակտի մասին է խոսքը, ուստի իրավական որոշակիության ապահովման նպատակով անհրաժեշտ է հստակեցնել՝ հաշվի առնելով նաև այն հանգամանքը, որ օրենսդրությունը լայն հասկացություն է, մասնավորապես՝  «Նորմատիվ իրավական ակտերի մասին» օրենքի 2-րդ հոդվածի 1-ին մասի 7-րդ կետի համաձայն՝ օրենսդրությունն  օրենսդրական և ենթաօրենսդրական նորմատիվ իրավական ակտերի ամբողջություն է:
 Նույն դիտարկումը վերաբերում է նաև Նախագծի Հավելված N 2-ի 2-րդ կետին։














3) Հավելված N 1-ի 5-րդ, 15-րդ, 30-րդ և մի շարք այլ կետերում կիրառվում է «Սննդամթերքի արտադրությունը» ձևակերպումը, որն անհրաժեշտ է վերանայել և համապատասխանեցնել Նախագծի և Հավելված N 1-ի վերնագրերին, որոնց համաձայն՝ ներկայացվող պահանջները վերաբերում են «ձկնամթերքի արտադրական կազմակերպություններ»-ին։
4) Հավելված N 1-ի 8-րդ կետի 2-րդ նախադասությունն անհրաժեշտ է խմբագրել՝ նկատի ունենալով, որ ավարտուն միտք չի արտահայտում։
5) Հավելված N 1-ի 9-րդ կետի համաձայն՝ Սննդամթերքը պետք է պահվի կամ մատուցվի սառեցված վիճակում և պետք է հնարավորինս արագ սառեցվի  ջերմային մշակման փուլից (կամ, ջերմային մշակում չկիրառելու դեպքում՝ վերջին պատրաստման փուլից) այնպիսի ջերմաստիճանի, որը չի առաջացնի առողջական վտանգ։
Հարկ է նշել, որ «այնպիսի ջերմաստիճանի» ձևակերպմամբ կոնկրետ ջերմաստիճանի կամ ջերմաստիճանի նվազագույն շեմի պահանջ չի արտահայտվում, ուստի պարզ չէ, թե ո՞ր ջերմաստիճանի դեպքում չի առաջանա առողջական վտանգ։ Ուստի գտնում ենք, որ նշված դրույթը հստակեցման կարիք ունի՝ որոշակիություն և կանխատեսելիություն ապահովելու նպատակով։
Նույն դիտարկումը վերաբերում է նաև Հավելված N 1-ի 12-րդ, 43-րդ, 49-րդ կետերին, որոնցում կիրառվում են համանման անորոշ ձևակերպումներ՝ առանց կոնկրետ ուղղորդող չափանիշների։

6) Հավելված N 1-ի 21-րդ կետի 2-րդ ենթակետի համաձայն՝ Սննդամթերքի արտադրության (պատրաստման) գործընթացում օգտագործվող  սննդամթերքի հետ շփման մեջ գտնվող տեխնոլոգիական սարքավորումներ և գույքը պետք է՝ կառուցվածքով, նյութերով և տեխնիկական վիճակով համապատասխանի այնպես, որ նվազագույնի  հասցվի աղտոտման հավանականությունը։ 
Նշված դրույթը խմբագրման կարիք ունի, քանի որ պարզ չէ, թե ինչի՞ն պետք է համապատասխանեն տեխնոլոգիական սարքավորումները և գույքը։
	















Միաժամանակ, Հավելված N 1-ի 21-րդ կետի 3-րդ և 4-րդ ենթակետերի շարադասությունն անհրաժեշտ է համապատասխանեցնել 21-րդ կետի առաջին նախադասության բովանդակությանը։
7) Հավելված N 1-ի 23-րդ կետում անհրաժեշտ է հստակեցնել, թե «ընդունված ստանդարտներ» ձևակերպմամբ ի՞նչ ստանդարտներ են նկատի առնվում։
8) Հավելված N 1-ի 26-րդ կետում «ունեն» բառն անհրաժեշտ է փոխարինել «ունենան» բառով։

9) Հավելված N 1-ի 31-րդ կետի 6-րդ ենթակետերում անհրաժեշտ է հստակեցնել, թե «սահմանված պարբերական ստուգման ընթացակարգերն» ի՞նչ ընթացակարգեր են և ու՞մ կողմից են սահմանված։ Միաժամանակ, 31-րդ կետի 7-րդ կետում նույնպես հստակեցման կարիք ունի, թե «ստեղծված փաստաթղթեր և գրառումներ» ձևակերպմամբ ի՞նչ փաստաթղթեր և գրառումներ են նկատի առնվում։



























10) Հավելված N 1-ի 32-րդ կետում նշվում է «ՎՎՀԿԿ պլան»-ի մասին, մինչդեռ, 31-րդ կետում կիրառվում է «ՎՎՀԿԿ սկզբունքներ» ձևակերպումը, ուստի պարզաբանման կարիք ունի, թե արդյո՞ք խոսքը նույն բանի մասին է։ Եթե նշված եզրույթները նույնական են, ապա անհրաժեշտ է նկատի ունենալ «Նորմատիվ իրավական ակտերի մասին» օրենքի 15-րդ հոդվածի 2-րդ մասի կարգավորումը, որի համաձայն՝ Նորմատիվ իրավական ակտում միևնույն միտքն արտահայտելիս կիրառվում են միևնույն բառերը, տերմինները կամ բառակապակցությունները` որոշակի հերթականությամբ:




Միաժամանակ, եթե խոսքը տարբեր եզրույթների մասին է, ապա անհրաժեշտ է սահմանել, թե «ՎՎՀԿԿ պլանն» ի՞նչ է իրենից ներկայացնում։
11) Հավելված N 1-ի 33-րդ կետի համաձայն՝ համապատասխան  փաստաթղթերն և գրանցամատյանները պետք է պահպանվեն։ Նշված դրույթից պարզ չէ, թե խոսքը ի՞նչ փաստաթղթերի և գրանցամատյանների մասին է, դրանք ինչքա՞ն պետք է պահպանվեն։



 
12) Հավելված N 1-ի 51-րդ կետի 3-րդ ենթակետում անհասկանալի է, թե ի՞նչ է նկատի առնվում «նշվում է այն տարածքը կամ երկիրը, որը քանակական առումով առավել ներկայացուցչական է» ձևակերպմամբ։

















13) Հավելված N 1-ի 57-րդ կետով սահմանվում են «փաթեթավորված և չփաթեթավորված ձկնամթերքի» մակնշումը ներառող տեղեկությունները, միաժամանակ, 58-րդ կետով սահմանվում են «սննդամթերքի մակնշումը» ներառող տեղեկությունները։ Պարզաբանման կարիք ունի, թե նշված կետերի կարգավորումներն ինչո՞վ են տարբերվում, քանի որ երկու կետերով էլ թվարկված են մակնշումը ներառող տեղեկությունները։ 
Այս առումով անհրաժեշտ է նկատի ունենալ «Նորմատիվ իրավական ակտերի մասին» օրենքի 13-րդ հոդվածի 8-րդ մասի կարգավորումը, որի համաձայն՝ նորմատիվ իրավական ակտերում բացառվում են իրավական նորմերի անհիմն կրկնությունները և ներքին հակասությունները:









14) Հավելված N 1-ի 67-րդ կետով նախատեսվում է, որ սննդամթերքի անվանումը, քանակությունը, սննդային արժեքի ցուցանիշները, սննդամթերքում գենաձևափոխված օրգանիզմների կիրառմամբ ստացված բաղադրիչների առկայության մասին տեղեկությունները նշվում  են 1.2 մմ-ից  ոչ  պակաս  բարձրությամբ տառատեսակով։ 80 սմ²-ից փոքր մակերեսով փաթեթավորման դեպքում տառատեսակի բարձրությունը կազմում է առնվազն 0,9 մմ:
Այս առումով հարկ է նշել, որ «Սննդամթերքի անվտանգության մասին» օրենքի 9-րդ հոդվածի 2-րդ մասի համաձայն՝ Սննդամթերքի, սննդամթերքի հետ անմիջական շփման մեջ գտնվող նյութերի մակնշումը հայերեն լեզվով պարտադիր է։ Սննդամթերքը, սննդամթերքի հետ անմիջական շփման մեջ գտնվող նյութերը մակնշվում են ընթեռնելի` առնվազն 3 մմ տառաչափով: 
Ելնելով վերոգրյալից և հաշվի առնելով «Նորմատիվ իրավական ակտերի մասին» օրենքի 9-րդ հոդվածի 2-րդ մասի դրույթները՝ Հավելված N 1-ի 67-րդ կետով նախատեսվող կարգավորումն անհրաժեշտ է համապատասխանեցնել «Սննդամթերքի անվտանգության մասին» օրենքի 9-րդ հոդվածի 2-րդ մասի բովանդակությանը։


15) Հավելված N 1-ի 84-րդ կետով նախատեսվող կարգավորման դեպքում պարզաբանման կարիք ունի այն հարցը, թե ինչպե՞ս է պարզվելու՝ Լիստերիոզի առաջացման ռիսկ առկա է, թե ոչ։



16) Նախագծի Հավելված N 2-ի 4-րդ կետում խմբագրման կարիք ունի «ձկների վերանորոգող երամ» ձևակերպումը։ Միաժամանակ, եթե խոսքը ձկների խմբին է վերաբերում, ապա անհրաժեշտ է «երամ» բառը փոխարինել «վտառ» բառով։
17) Նախագծի Հավելված N 2-ի 15-րդ կետում «Ձկնաբուծական տնտեսությունում վարվում է թղթաբանություն» ձևակերպման մեջ անհրաժեշտ է հստակեցնել՝ ի՞նչ փաստաթղթերի կամ գրանցամատյանների մասին է խոսքը, քանի որ «թղթաբանություն» եզրույթը շատ ընդհանրական է և հստակություն չի արտահայտում։



18) Նախագծի Հավելված N 2-ի 23-րդ կետի համաձայն՝ Անհրաժեշտ է պահել և լրացնել օրենքով սահմանված գրանցամատյան:
Նշված կարգավորումն իրավական որոշակիություն չի արտահայտում, քանի որ պարզ չէ, թե ո՞ր օրենքով սահմանված և ի՞նչ գրանցամատյանի մասին է խոսքը։
Նույն դիտարկումը վերաբերում է նաև Հավելված N 2-ի 26-րդ կետին, որտեղ անհրաժեշտ է հստակեցնել, թե «սննդի շղթայի օպերատորների համար նախատեսված տվյալների բազա»-ն ինչ է իրենից ներկայացնում։



	 
	







1․Պարզաբանում։
  2026 թվականի ապրիլի 17-ին ««Սննդամթերքի անվտանգության մասին» օրենքում լրացումներ կատարելու մասին» օրենքի նախագծի և հարակից նախագծի փաթեթը Կառավարության նիստում հավանության է արժանացել։ 2026 թվականի մայիսի 20-ին նախագծերի փաթեթը ներառվել է Ազգային Ժողովի Տնտեսական հարցերի մշտական հանձնաժողովի նիստի օրակարագում։
Միաժամանակ ներկայուս մի շարք տնտեսավարողներ հետաքրքրություն են ներկայացրել արտահանման ուղղությամբ, ուստի աջակցելով տնտեսավարողներին արտահանում իրականացնելու համար անհրաժշետ է տվյալ կարգի ընդունումը ներկա փուլում։ Օրենքների ընդունումից հետո կկատարվի համապատասխան փոփոխություն կարգում և կսհամանվի համապատասխան լիազորող նորմը։



















2․ Ընդունվել է։









Պարզաբանում։
Ստուգում իրականացվելու է Հայաստանի Հանրապետությունից Եվրոպական Միության երկրներ ձկան կամ ձկնամթերքի արտահանման նպատակով առևտրի վերահսկման և փորձագիտական համակարգում տնտեսավարող սուբյեկտի գրանցման, գրանցումը դադարեցնելու և առողջության սերտիֆիկատ տալու կարգի համաձայն, որը տվյալ փուլում մշակվել ներկայացվել է շահագրգիռ մարմիններ և կարծիքները ամփոփոելուց հետո ՀՀ էկոնոմիկայի նախարարի 2026 թվականի մայիսի 11-ի 01/11447-2026 գրությամբ ներկայացվել է ՀՀ վարչապետի աշխատակազմ։
Ընդունվել է։




Ընդունվել է։

Պարզաբանում։
   Նախագծի տվյալ կետերը մշակվել է Եվրոպական Հանձնաժողովի 852/2004 կանոնակարգով հաստատված հավելվածի II, գլուխ IX, 5-րդ 6-րդ,  7-րդ կետերի, ինչպես նաև  
853/2004, հավելված III, բաժին VIII, գլուխ III, հատված Ա,  2-րդ
համաձայն։
Պարզաբանում։
Սննդամթերքի անվտանգության օրենսդրության մեջ նշված տերմինները կիրառելի են ինչպես ԵԱՏՄ, այնպես էլ ԵՄ օրենսդրության շրջանակներում, որը վկայակոչված է Եվրոպական Հանձնաժողովի 852/2004 կանոնակարգով հաստատված, հավելված II, գլուխ. V, կետ. 1 (ա-դ) պարբերություններում։
Հարկ է նշել, որ աղտոտման հավանակությունը նվազագույնի է հասցում, երբ, գույքը սարքավորումները պատրաստված են այնպիսի նյութերից, որոնք հեշտությամբ կարելի է մաքրել և ախտահանել։
Ընդունվել է։

Ընդունվել է։

Ընդունվել է։

Պարզաբանում։
 Նախագծում սահմանված 31-րդ կետի 1-5-րդ ենթակետերում սահմանված միջոցառումների նկատմամբ պարբերաբար հսկողություն իրականացնում է սննդամթերք արտադրող կազմակերպությունը՝ իր պատասխանատու նշանակված թիմի միջոցով։ Նպատակը համոզվելու, թե ՎՎՀԿԿ պլանը գործում է արդյունավետորեն, կրտիկական կետերը պահպանվում են և արդյոք վերահսկվում են վտանգները։ 
31-րդ կետի 7-րդ կետը վերաբերում է ՎՎՀԿԿ 7-րդ սկզբունքին, որ եթե արտադրությունում ներդրված է ՎՎՀԿԿ սկզբունքների վրա հիմնված ընթացակարգեր, ապա բոլորը պետք է փաստաթղթավորվի հետագծելիությունը ապահովելու նպատակով։
Պարզաբանում։
Եթե սննդամթերքի արտադրությունում ներդրված է ՎՎՀԿԿ, ապա ընկերությունը պետք է ունենա ՎՎՀԿԿ պլան, որտեղ մանրամասն նկարագրված են, թե ինչպես են վերահսկվում վտանգները սննդամթերքի արտադրությունում։

Պարզաբանում։
Խոսքը վերաբերում է ՎՎՀԿԿ համակարգի քայլերի և ընթացակարգերի փաստաթղթավորման և գրանցումների համակարգի ստեղծմանը:
Պարզաբանում։
«քանակական առումով առավել ներկայացուցչական» ձևակերպումը նշանակում է, որ եթե առկա է մի քանի երկրի արտադրանք, ապա մակնշման մեջ քանակական առումով առավել ներկայացուցչական երկիր պետք նշվի այն երկիրը, որի արտադրանքը առավել գերակշռող է։ Քանակական առումով առավել ներկայացուցչական եզրույթը կիրառվում է սպառողների իրազեկվածության նպատակով։ 
Պարզաբանում։
 57-րդ կետում սահմանված  պահանջները, ինչպես նշված է 58-րդ կետում վերաբերում են մշակված արտադրանքին  ձկնամթերքին, ինչպիսիք են պահածոները, խառը (կոմպոզիտ) արտադրանքը, և այլն։ Այս արտադրանքները կարող են լինել «փաթեթավորված» կամ «չփաթեթավորված», իսկ 59-րդ կետում նշված են ընդհանուր պահանջներ, որոնք մեկը մյուսին լրացնում են։
Պարզաբանում։
67-րդ կետը սահմանվել է Եվրոպական Միության 1169/2011 Կանոնակարգի հոդված 13, 3-րդ կետի համաձայն և տվյալ մակնշմանը ներկայացվող պահանջները կիրառելի են եթե արտահանում իրականացվելու է Եվրոպական Միության երկրներ և արտադրանքը պետք է համապատասխանի վերջինիս օրենսդրությանը։

Պարզաբանում։
Կարգավորումը վերաբերում է հնարավոր ռիսկին, որը գնահատվում է փորձաքննությամբ։
Ընդունվել է։

Պարզաբանում։
Եթե կատարվել է հետազոտություններ, ապա հետազոտության արդյունքները գրանցվում են գրանացամատյաններում։  
Ընդունվել է։

Պարզաբանում։
Համաձայն «Սննդամթերքի անվտանգության մասին» օրենքի 17-րդ հոդվածի՝ սննդի շղթայի օպերատորի ներկայացրած տվյալները մուտքագրվում են սննդի շղթայի օպերատորների գրանցման և ռեեստր վարող մարմնի պաշտոնական էլեկտրոնային կայքի համապատասխան բաժին, որից հետո սննդի շղթայի օպերատորն ընդգրկվում է սննդի շղթայի օպերատորների համար նախատեսված տվյալների բազայում։

Քննության առնելով «Եվրոպական Միության առևտրի վերահսկման և փորձագիտական համակարգում գրանցման համար ձկնաբուծական տնտեսություններին կամ ձկնամթերքի արտադրական կազմակերպություններին կամ ձկնամթերքի պահպանում իրականացնող կազմակերպություններին ներկայացվող պահանջները հաստատելու մասին» Կառավարության որոշման նախագիծը (այսուհետև՝ Նախագիծ)՝ հայտնում եմ հետևյալը.
4. Թեև Նախագծի N 1 հավելվածի 1-ին կետով նախատեսված է կարգավորել Եվրոպական Միության առևտրի վերահսկման և փորձագիտական համակարգում գրանցման համար ձկնամթերքի արտադրական կազմակերպություններին ներկայացվող պահանջների հետ կապված հարաբերությունները, սակայն Նախագծի N 1 հավելվածի «Սննդամթերքի անվտանգության և հումքի վերահսկում» վերնագրմամբ 2-րդ բաժինը վերաբերում է արտադրության գործընթացին, արտադրանքին, այլ ոչ թե կազմակերպությանը ներկայացվող պահանջներին: Ուստի, անհրաժեշտ է քննարկվող կարգավորումը համապատասխանեցնել Նախագծի N 1 հավելվածի 1-ին կետով նախատեսված կարգավորմանը:
Նույն դիտարկումը վերաբերում է նաև  Նախագծի N 1 հավելվածի 4-րդ, 5-րդ, 9-րդ, 12-րդ բաժիններին, Նախագծի N 2 հավելվածի 4-րդ բաժնին, Նախագծի N 3 հավելվածի 2-րդ, 4-րդ, 5-րդ, 8-րդ, 11-րդ բաժիններին:
2. Նախագծի N 1 հավելվածի 9-րդ կետի համաձայն՝ սառեցված վիճակում պահվող կամ մատուցվող սննդամթերքը պետք է հնարավորինս արագ սառեցվի  ջերմային մշակման փուլից (կամ ջերմային մշակում չկիրառելու դեպքում՝ վերջին պատրաստման փուլից) հետո՝ այնպիսի ջերմաստիճանի, որը չի առաջացնի առողջական վտանգ։ 
Իրավական որոշակիության սկզբունքի ապահովման նպատակով, առաջարկում եմ քննարկվող դրույթում նշել կոնկրետ պահանջներ, հաշվի առնելով, որ «սառեցված վիճակ», «հնարավորինս արագ սառեցում», «այնպիսի ջերմաստիճան, որը չի առաջացնի առողջական վտանգ» եզրույթները կրում են խիստ ընդհանրական բնույթ և որոշակի չեն:						Նույն դիտարկումը վերաբերում է նաև Նախագծի N 1 հավելվածի 12-րդ (սննդամթերքի հալեցումը անհրաժեշտ է իրականացնել այնպես, որ նվազագույնի հասցվի պաթոգեն միկրոօրգանիզմների աճի կամ տոքսինների առաջացման վտանգը), 13-րդ (hալեցման ընթացքում սնունդը պետք է պահվի այնպիսի ջերմաստիճանում, որը չի առաջացնի առողջական ռիսկ, hալեցման ընթացքում առաջացած հեղուկը, որը կարող է վտանգ ներկայացնել, պատշաճ կերպով պետք է հեռացվի), 15-րդ (ձկնամթերքի արտադրական կազմակերպությունը պետք է ունենա խմելու ջրի բավարար պաշար, որը անհրաժեշտության դեպքում կօգտագործվի սննդամթերքի աղտոտումը կանխելու համար և այլն), 20-րդ, 35-րդ, 37-րդ, 53-րդ, 54-րդ կետերով,Նախագծի N 2 հավելվածի 4-րդ կետով և Նախագծի N 3 հավելվածի 5-րդ, 6-րդ կետերով, 11-րդ կետի 1-3-րդ ենթակետերով, 12-րդ, 13-րդ, 26-28-րդ, 30-րդ, 31-րդ, կետերով, 50-րդ կետի 2-րդ ենթակետով, 52-րդ, 55-րդ կետերով նախատեսված կարգավորումներին:
3. Նախագծի N 1 հավելվածի 29-րդ կետի 2-րդ ենթակետի համաձայն՝ չմշակված կամ արդեն մշակված արտադրանքի ջերմային մշակման գործընթացը իրականացվում է՝ ապահովվի, որ արտադրանքը չաղտոտվի գործընթացի ընթացքում։
Առաջարկում եմ նշված ենթակետը խմբագրել և դրույթը հստակ ձևակերպել:	Նույն դիտարկումը վերաբերում է նաև Նախագծի N 2 հավելվածի 28-րդ կետին (ձկները չպետք է ստանան հակամանրէային դեղամիջոցներ՝ աճի խթանման կամ արտադրողականության բարձրացման նպատակով, ինչպես նաև չպետք է ստանան այնպիսի հակամանրէային ակտիվ նյութեր, պարունակող դողամիջոցներ), 29-րդ կետի 4-րդ ենթակետին (ձկնաբուծական տնտեսությունը պետք է վարի և պահպանի հետևյալ տվյալները առնվազն երեք տարի ժամկետով՝ յուրաքանչյուր համաճարակաբան միավորում է ձկների անկման տվյալները, ինչպես նաև հիվանդությունների հետ կապված խնդիրները):
4. Վերոգրյալից զատ, առաջարկում եմ Նախագծի N 1 հավելվածում սահմանել «արտադրական օբյեկտ» հասկացությունը, այն է՝ օբյեկտ (շենք, շինություն, սենք, կառույց և այլ օբյեկտ) որտեղ ձկնաբուծական տնտեսությունների կամ ձկնամթերքի արտադրական կազմակերպությունների կամ ձկնամթերքի պահպանում իրականացնող կազմակերպությունների կողմից իրականացվում է գործունեություն, որը նախատեսված և ուղղված է տվյալ գործունեության իրականացման համար և օգտագործվում է նշված գործունեության իրականացման ժամանակ, պատկանում է իրավաբանական անձին կամ անհատ ձեռնարկատիրոջը՝ սեփականության իրավունքով կամ այլ իրավական հիմքով և որն ունի փաստացի հասցե։

5. Նախագծի N 2 հավելվածի 30-րդ կետի համաձայն՝ ձկնաբուծական տնտեսությունը պետք է պահպանի ձկների տեղափոխմանը առնչվող հետևյալ  գրանցումները՝ (...):
Դրույթի իրավական որոշակիության սկզբունքի ապահովման նպատակով առաջարկում եմ դրանում նշել այն ժամկետը, որի ընթացքում ձկնաբուծական տնտեսությունը պարտավոր է պահպանել ձկների տեղափոխմանն առնչվող գրանցումները:
6. Նախագծի N 3 հավելվածի 7-րդ կետի համաձայն՝ վնասատուների վերահսկման համար անհրաժեշտ է մշակել ընթացակարգեր և իրականացնել միջոցառումներ՝ կանխելու տնային կենդանիների մուտքը այն տարածքներ, որտեղ սննդամթերքը պատրաստվում, մշակվում կամ պահվում է։
Նկատի ունենալով, որ Նախագծի N 3 հավելվածը ձկնամթերքի պահպանում իրականացնող կազմակերպությունների վերաբերյալ է, առաջարկում եմ քննարկվող դրույթի «պատրաստվում, մշակվում կամ» բառերը, կետադրական նշանն ու շաղկապը հանել:



7. Նախագծի N 3 հավելվածի 43-րդ կետի համաձայն՝ սննդամթերք տեղափոխելու համար օգտագործվող տրանսպորտային միջոցներն ու տարաները պետք է պահպանվեն մաքուր, լավ տեխնիկական վիճակում` սննդամթերքը աղտոտումից պաշտպանելու նպատակով, և անհրաժեշտության դեպքում դրանք նախագծվեն և կառուցվեն համապատասխան մաքրման և կամ ախտահանման համար:
Անհրաժեշտ է վերոգրյալ դրույթը խմբագրել, հաշվի առնելով, որ տրանսպորտային միջոցներն ու տարաները չեն նախագծվում և կառուցվում:



	 
	








Պարզաբանում։
Արտադրական կազմակերպություններին ներկայացվող պահանջները վերաբերում են նաև սննդամթերքի անվտանգությանը և հումքի վերահսկմանը, ինչպես նաև արտադրական գործընթացին։


Պարզաբանում։
Նախագիծը մոտարկվել է և ազգային օրենսդրությամբ տեղայնացվում է Կանոնակարգ (ԵՀ)  852/2004, հավելված II, գլուխ IX,  6-րդ կետով, Կանոնակարգ (ԵՀ)  852/2004, հավելված II, գլուխ IX, կետ  7 Կանոնակարգ (ԵՀ) 852/2004, հավելված II, գլուխ. VII, կետ 2 և նույն կանոնակարգի մի շարք դրույթների համաձայն։  




Պարզաբանում։
Նախագիծը մոտարկվել է և ազգային օրենսդրությամբ տեղայնացվում է համաձայն Կանոնակարգ (ԵՀ) 852/2004, հավելված II, գլուխ XI, կետ 1  և այլ կանոնակարգերի։


Չի ընդունվել։
Նախագծում չի օգտագործվում արտադրական օբյեկտ ձևակերպումը, հետևաբար հսկացություն սահմանելու անհրաժեշտությունը բացակայում է։

Ընդունվել է։



Չի ընդունվել։
Ձկնամթերքի պահպանում իրականացնող կազմակերպությունները ոչ միայն պահպանում այլ հաճախ մշակում և պատրաստում են։ Իրավական առումով պատրաստումը և մշակումը տարբեր գործընթացներ են։

Ընդունվել է։

	 5․ Վարչապետի աշխատակազմի իրավաբանական վարչություն
	

	
	

	
«Եվրոպական միության առևտրի վերահսկման և փորձագիտական համակարգում գրանցման համար ձկնաբուծական տնտեսություններին կամ ձկնամթերքի արտադրական կազմակերպություններին կամ ձկնամթերքի պահպանում իրականացնող կազմակերպություններին ներկայացվող պահանջները հաստատելու մասին» Կառավարության  որոշման նախագծի (այսուհետ՝ նախագիծ) վերաբերյալ
1. Նախագծի նախաբանում նշված չէ Սահմանադրության կամ օրենքի այն դրույթը, որը Կառավարությանը լիազորում է ընդունել սույն որոշումը, ինչը հակասում է Սահմանադրության 6-րդ հոդվածի 2-րդ մասին: Ինչ վերաբերում է նախագծի նախաբանում նշված նորմին, ապա այն չի կարող պատշաճ լիազորող նորմ դիտարկվել սույն որոշման ընդունման համար:

















1. Նախագծով նախատեսվում է հավելվածներով սահմանվող պահանջների համապատասխանելիության նկատմամբ ստուգումներ իրականացնելու ընթացակարգ, մինչդեռ, հաշվի առնելով «Հայաստանի Հանրապետությունում ստուգումների կազմակերպման և անցկացման մասին» օրենքի 3-րդ հոդվածի 1-ին մասը, գտնում ենք, որ ներկայացված ընթացակարգն ուղղված է կազմակերպություններին Եվրոպական Միության առևտրի վերահսկման և փորձագիտական համակարգում գրանցվելու իրավունք (թույլտվություն) տրամադրելուն, և նշված օրենքի իմաստով չի համարվում ստուգում:



















































1. Նախագծով սահմանված մի շարք պահանջներ (օրինակ՝ 1-ին հավելվածի 9-րդ, 12-րդ, 13-րդ կետերը, 21-րդ կետի 2-րդ ենթակետը, 2-րդ հավելվածի 4-րդ կետը)  խնդրահարույց են իրավական որոշակիության սկզբունքի համատեքստում:

	 
	



Պարզաբանում
««Սննդամթերքի անվտանգության մասին» օրենքում լրացումներ կատարելու մասին» օրենքի նախագծում սահմանվել է համապատասխան լիազորող նորմը, որը
Կառավարության 2026 թվականի ապրիլի 18-ի N 483-Ա որոշմամբ համարվել է անհետաձգելի և սահմանված կարգով ներկայացվել է Ազգային Ժողով և ներառվել է Ազգային Ժողովի 8-րդ գումարման 11-րդ նստաշրջանի օրակարգ։ Հարկ է նշել, որ Եվրոպական Միության առևտրի վերահսկման և մասնագիտական համակարգում գրանցման համար կազմակերպությունները պետք է համապատասխանեն Եվրոպական Միության կանոնակարգերին և դիրեկտիվներին և այս նախագծերում սահմանվել է տվյալ պահանջները։

 Պարզաբանում։
Կ Կառավարության 2026 թվականի ապրիլի 18-ի N 483-Ա որոշմամբ անհետաձգելի համարված «Սննդամթերքի անվտանգության պետական վերահսկողության մասին» օրենքում փոփոխություն և լրացումներ կատարելու մասին» օրենքի նախագծում սահմանվել է, որ նշված ստուգումների համար կիրառելի չէ «Հայաստանի Հանրապետությունում ստուգումների կազմակերպման և անցկացման մասին» օրենքը։ 
     Հարկ է նշել, որ համակարգում գրանցման գործընթացքը կազմակերպվում է պարզ մեխանիզմով՝ համակարգում գրանցվելու նպատակով՝ տնտեսավարող սուբյեկտը դիմում է ներկայացնում լիազոր մարմին։ Դիմումը ստանալուց հետո լիազոր մարմինը իրականացնում է ստուգում տվյալ տնտեսավարող սուբյեկտի մոտ Եվրոպական Միության կանոնակարգերով հաստատված պահանջների համապատասխանության նկատմամբ։
Ստուգման ավարտից հետո անհամապատասխանություններ չհայտնաբերելու դեպքում լիազոր մարմինը տնտեսավարող սուբյեկտի տվյալները գրանցում է համակարգում և ներկայացնում է Եվրոպական հանձնաժողովի հաստատմանը, իսկ եթե առկա են անհամապատասխանություններ դիմումը մերժվում է, սակայն դիմումի մերժելը հիմք չէ նորից դիմելու համար։ Այստեղ ցանկանում եմ հատուկ շեշտել կարևոր իրավական նրբություն, որ տվյալ ստուգման գործընթացի համար կիրառելի չէ «Հայաստանի Հանրապետությունում ստուգումների կազմակերպման և անցկացման մասին» օրենքը, քանի որ սա ոչ թե պլանային կամ տեղական վերահսկողական ստուգում է, այլ Եվրոպական Միության տեխնիկական կանոնակարգերի պահանջների համապատասխանության նկատմամբ ստուգում է։ 

Պարզաբանում։
Նախագիծը մոտարկվել է Եվրոպական Միության 852/2004, հավելված II, գլուխ IX, կետ 6, Կանոնակարգ (ԵՀ)  852/2004, հավելված II, գլուխ IX, կետ  7, Կանոնակարգ (ԵՀ) 852/2004, հավելված II, գլուխ. V, կետ. 1 (ա-դ) կանոնակարգի համաձայն, որտեղ նշված դրույթները սահմանված են այդ ձևակերպմամբ։
 






